Baibolo ya pa Intaneti | BAIBOLO—AMALEMBO YA CALO CIPYA
Bushe kuti mwatemwa ukubelenga ici cipande mu %%?
AbaHebere 10:1-39
10 Apo Amafunde yaba e cinshingwa+ ca fintu ifisuma ifikesa, lelo tayali e filya fine fintu iyo, abantu te kuti balenge abapalamina kuli Lesa ukuba abapwililika ku malambo yamo yene aya cila mwaka ayo batuula lyonse.+2 Nga tacali ifi, bushe nga tabalekele ukutuula amalambo, pantu ababomba umulimo wa kwa Lesa kabili abasangululwa limo fye tabali no kulaibukisha imembu?+3 Lelo, muli aya malambo mwaba ukwibukisha imembu cila mwaka,+4 pantu umulopa wa ng’ombe ishilume no wa mbushi te kuti usende imembu.+5 E ico pa kwisa pano calo, atila: “‘Tamwalefwaya+ ilambo no mutuulo, lelo mwampekanishishe umubili.+6 Tamwatemenwe imituulo iituntulu iya koca no mutuulo wa pa lubembu.’+7 E lyo natile, ‘Moneni! Naisa (filya Amalembo* yalanda pali ine)+ ku kucita ukufwaya kwenu, mwe Lesa.’”+8 Ilyo intanshi atila: “Tamwafwaile nangu ukutemwa amalambo ne mituulo, ne mituulo iituntulu iya koca no mutuulo wa pa lubembu”+—amalambo ayatuulwa ukulingana na Mafunde+—9 e lyo kabili atila: “Moneni! Naisa ku kucita ukufwaya kwenu.”+ Afumyapo ica ntanshi pa kuti abikepo icalenga bubili.+10 Ni ku “kufwaya”+ uku kwine twalengeelwe ukuba aba mushilo+ mu mubili wa kwa Yesu Kristu uwatuulilwe+ umuku umo+ fye capwa.11 Kabili shimapepo onse eminina+ cila bushiku+ ku kubombela abantu no kutuula amalambo yamo yene libili libili, apo yena te kuti yafumyepo imembu nakalya.+12 Lelo uyu muntu atuulile ilambo limo ilya pa membu ku ciyayaya+ no kwikala ku kuboko kwa ku kulyo ukwa kwa Lesa,+13 ukufuma lilya line alalolela mpaka abalwani bakwe bakabikwe ukuba apa kunyanta amakasa yakwe.+14 Pantu ni ku mutuulo+ umo uwe lambo e ko alengela abantu abalelengwa ukuba aba mushilo ukupwililika+ umuyayaya.15 Kabili umupashi+ wa mushilo na o ulatushinina pali ici, pantu ilyo watila:16 “‘Ici e cipangano ico nkapangana na bo pa numa ya nshiku shilya,’ e fyo asosa Yehova. ‘Nkabika amafunde yandi mu mitima yabo, kabili nkayalemba mu matontonkanyo yabo,’”+17 pa numa usosa auti: “Kabili nshakebukishe na kabili imembu shabo ne micitile yabo iyabipa.”+18 Awe apo kuli ukubabelela uluse,+ takulekabilwa na kabili umutuulo wa pa membu.+19 E ico, mwe ba bwananyina, apo tuli abashipa ukwingila+ mu ncende ya mushilo+ pa mulandu wa mulopa wa kwa Yesu,20 uo atwiswilile ku kuba inshila iipya kabili iya mweo ukupitila mu nsalu,+ e kutila, mu mubili wakwe,+21 kabili apo tuli na shimapepo mukalamba uwangalila ing’anda ya kwa Lesa,+22 natupalame kuli Lesa ne mitima ya cine no kucetekela nga nshi pa mulandu wa citetekelo, apo imitima yesu na kampingu+ uwabipa fyalisangululwa* ne mibili yesu yalisambwa mu menshi ayalengama.+23 Tutwalilile ukulanda pe subilo+ lyesu ku bantu bonse ukwabula ukunenuka,+ pantu wa cishinka+ uwalaile.24 Kabili tutontonkanye pa banensu ku kucincishanya+ ku kutemwa kabili ku kubomba imilimo iisuma,+25 twilapuswa ku kulongana,+ filya waba umusango wa bamo, lelo tulekoseleshanya,+ maka maka apo mulemona ubushiku bulya bulepalama.+26 Pantu nga tulacita ulubembu ku mufulo+ fye pa numa ya kwishiba icine+ bwino bwino, ninshi takwashala na kabili ilambo nangu limo ilya pa membu shesu,+27 lelo kwashala fye ukulolela mwenso mwenso ubupingushi,+ e lyo no bukali ubulepya ngo mulilo ubuli no konaula abakaanya.+28 Umuntu uwasuula amafunde ya kwa Mose afwa ukwabula ukubelelwa uluse, nga ca kuti pali inte shibili nelyo shitatu.+29 Bushe muletila akakandwa+ shani, umuntu uunyantaula+ Umwana wa kwa Lesa kabili uumona umulopa+ wa cipangano uo bamulengelemo ukuba uwa mushilo ukuti tawacindama sana, kabili uukalifya no kusaalula umupashi+ wa cikuuku ca kwa Lesa?30 Pantu twalimwishiba uwatile: “Nine mfwile ukulandula; nine nkabweseshapo”;+ kabili uwatile: “Yehova akapingula abantu bakwe.”+31 Ala ca kutiinya ukuwila mu minwe ya kwa Lesa wa mweo.+32 Lelo, muleibukisha inshiku sha kale, ilyo mwashipikishe ukushomboka ukukalamba mu macushi+ pa numa ya kupokelela ulubuuto,+33 inshita shimo mwaleseebana no kucula pa menso ya bantu kwati muli umwa kutambila ifyangalo,+ ne nshita shimbi mwaleculila pamo na baleponenwa ne fya musango yu.+34 Pantu mwalelangulukilako abali mu cifungo no kusekelela ilyo mwapokelwe+ ifipe fyenu, pa kwishiba mwe bene ukuti muli ne cuma icawamisha kabili icibelelela.+35 E ico, mwileka ukulanda ukwabula umwenso,+ pantu mwaliba icilambu+ icikalamba.36 Pantu mukabila ukushipikisha,+ pa kuti, ilyo mwacita ukufwaya kwa kwa Lesa,+ mukapokelele ifyo bamulaya.+37 Pantu kushele fye “akashita akanono,”+ ninshi “uukesa afika kabili takakokole iyo.”+38 “Lelo uwalungama wandi akaba uwa mweo pa mulandu wa citetekelo cakwe,”+ kabili, “nga abwelela inuma, ninshi nshakasekelele muli ena.”+39 Awe ifwe tatuli bantu ababwelela inuma no konaika,+ lelo tuli bantu abakwata icitetekelo icikatupususha.+
Amafutunoti
^ Mu ciGriki apa pali “Amalembo” paba ati “ibuuku ilyapombwa.”
^ Mu ciGriki pano paba ati, “fyalisanswa,” e kutila ukusansako umulopa wa kwa Yesu.
bem_Latn bem_Latn bem_Latn bem_Latn bem_Latn bem_Latn bem_Latn